Franco lugtig vir gekweste Blou Bulle | Netwerk24
Deur Owen Kock 15 Julie 2019 15:42
Die Blou Bulle sal opstaan ná Saterdag se nederlaag van 5-20 teen die Westelike Provinsie, want hulle weet waar hulle tekort geskiet het, sê die afrigter van die Vrystaat-Cheetahs, Franco Smith.
Hy sê die Bulle is in die hande van 'n goeie afrigtingspan wat goed vertoon het in die afgelope Superrugby-reeks.
"Die Bulle het klomp jong, maar talentvolle spelers. Maak geen fout nie, hulle gaan opstaan en daarby is hulle by die huis nooit 'n maklike span nie," sê Smith.
Tian Schoeman keer Vrydag die eerste keer sedert 2017 terug na Loftus Versfeld. Foto: Getty Images
Die spanne pak mekaar Vrydagaand op Loftus Versfeld in Pretoria.
Die Vrystaat het die afgelope naweek 'n loslootjie gehad en sou kennis geneem het van die wedstryd tussen die Blou Bulle en die WP.
"Die reeks is kort – vanweë 'n enkel ronde – en elke keer as daar 'n geleentheid is om punte in te samel, moet dit geneem word. Dit gaan belangrik wees om punte by die huis te kry.
"Pote (Human) en sy spelers het ná die wedstryd teen WP gesê hulle weet hulle te doen staan. Die spelers wat hulle het, het baie ervaring," sê Smith.
Verlede jaar kon die Vrystaat nie 'n enkele wedstryd in die CB-reeks wen nie. Dit was nadat die eerste twee Curriebekerwedstryde en Pro14-reeks oorvleuel het.
Die Bulle het ooreenstemmende wedstryd verlede jaar met 34-12 in Bloemfontein gewen.
Smith sê daar moet nie te veel in gelees word na die naweek se wedstryd nie, maar voeg by dat 'n span soos Griekwas die vroeë pasaangeër is.
Dit gaan belangrik wees om punte by die huis te kry.
"Griekwas het die standaard en tempo vir die reeks daargestel. As hulle dit volhou, gaan hulle moeilik geklop word. Daarby dink ek die Haaie se nederlaag van 13-37 (teen Griekwas) was 'n wekroep en as hulle hul ritme vind kan hulle ewe gevaarlik wees."
Die Bulle sal Vrydag sonder die slot Lood de Jager (Springbokke) moet klaarkom, maar Smith sê hy gaan hom nie laat flous deur spelers wat nie daar is nie.
"Die speler wat Lood vervang gaan net so goed wees. Die Bulle het spelers van gehalte en daarby het hulle diepte."
Die naweek sal ook die eerste keer wees dat die voormalige skrum-ghoere van die Vrystaat, Daan Human, teen sy ou span te staan kom.
Hy het hom op 1 Mei as die Bulle se skrumdokter aangesluit en het deeglike kennis van veral die Vrystaat se agttal, aangesien hy hulle voorheen met welslae gebrei het.
"Kom ek stel dit so, ek weet wat Daan weet," was al wat Smith bereid was om oor sy oud-kollega en die stryd voorlangs te sê.